Sewe Gauteng-skoliere sterf binne ŉ weekArgieffoto (Foto: ArtTower/Pixabay) Panyaza Lesufi, Gautengse LUR vir onderwys, het sy meegevoel betuig nadat nog twee leerders in die provinsie gesterf het. Dit bring die getal sterftes onder skoliere op sewe te staan die afgelope week. ŉ 17-jarige matrikulant van Oosrand Secondary School in Boksburg is Saterdag deur passasiers in ŉ taxi aangeval. Sy het in Germiston uit die bewegende taxi gespring en is op die toneel oorlede, het Steve Mabona, woordvoerder van die departement, in ŉ verklaring gesê. “Die skoolgemeenskap is Maandag in kennis gestel dat die skoolhoof en die bestuurspan van die skool besoek afgelê het aan die gesin by die Ramaphosa- informele nedersetting om hul meegevoel te betuig en die nodige ondersteuning te bied.” Die polisie ondersoek die voorval. “ŉ Agtjarige meisie van Durban Deep Primary School (Roodepoort) is Saterdag meegesleur deur kitsvloede by die Princess- informele nedersetting. Sy het verdrink.” Lesufi het gesê hulle sal steeds vir Goddelike ingryping bid. “Ons is vol hoop dat geestelike leiers ons hierdeur sal lei.” Lesufi het gesê 10 sterftes is reeds aangemeld sedert die skole vir die akademiese jaar in 2020 begin het. “Ons het die 2020- akademiese jaar op ŉ baie slegte noot afgeskop, met verskeie sterftes en tragiese voorvalle by ons skole,” het Lesufi vroeër gesê. “Ons het nou geen ander keuse as om te vra dat geestelike leiers van alle geloofsrigtings saamkom en ons in gebed lei nie. Ons vra vir ŉ Goddelike ingryping.”